


PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, DE DISCIPLINĂ ŞI IMUNITĂŢI
	
	           Bucureşti,  25. 09.2007
          Nr.  Pl.x. 669/2006/2007


                                                             R A P O R T  
asupra  reexaminării  Legii  pentru modificarea şi completarea Legii

nr.3/2000 privind organizarea şi desfăşurarea  referendumului,
 ca urmare a Deciziei Curţii  Constituţionale nr.355 din 4 aprilie 2007,
publicată în Monitorul Oficial al României, Partea I, nr.318 din 11
mai  2007
          În conformitate cu prevederile art.134 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată  cu  reexaminarea Legii  pentru modificarea şi completarea  Legii  nr.3/2000 privind organizarea şi desfăşurarea referendumului, ca urmare a Deciziei Curţii  Constituţionale nr.355 din 4 aprilie 2007, publicată în Monitorul Oficial al României, Partea I nr.318 din 11  mai  2007, trimisă cu adresa nr.Pl.x.669/2006/2007 din 11 iunie  2007 şi   înregistrată cu    nr.31/ 1069/2006 din 12 iunie 2007.
          Senatul, în calitate de primă Cameră sesizată, în şedinţa din 6 iunie 2007, a respins Legea pentru modificarea şi completarea Legii nr.3/2000 privind organizarea  şi desfăşurarea referendumului, reexaminată ca urmare a deciziei Curţii Constituţionale nr.355/2007, publicată în Monitorul Oficial al României, Partea I, nr.318 din 11 mai 2007, prin care  s-a constatat că legea menţionată este neconstituţională.

        Potrivit  prevederilor art.75 alin.(1) din Constituţia României, republicată şi ale art.92 alin.(9), pct.2 din Regulamentul Camerei Deputaţilor, Camera Deputaţilor este Cameră decizională. 

        În conformitate cu dispoziţiile art.147 alin.(2) şi (4) din Constituţia României, republicată, ale art.61 şi ale art.134 alin.(1)  din Regulamentul Camerei Deputaţilor, republicat, Comisia juridică, de disciplină şi imunităţi, a reexaminat  Legea pentru modificarea şi completarea Legii nr.3/2000 privind organizarea  şi desfăşurarea referendumului,  în raport cu Decizia Curţii Constituţionale nr.355 din 4 aprilie 2007, în şedinţa din 25 septembrie 2007. La lucrările Comisiei  a luat parte, în calitate de invitat, domnul Marin Pătuleanu, secretar de stat la Ministerul Internelor şi Reformei Administrative.               
                 Potrivit  cu  dispoziţiile art.146 lit.a ) din Constituţia României, republicată, şi ale  Legii nr.47/1992, modificată şi completată, Curtea Constituţională a examinat sesizarea de neconstituţionalitate a dispoziţiilor Legii pentru modificarea şi completarea Legii nr.3/2000 privind organizarea şi desfăşurarea referendumului, în  raport cu  prevederile art.77 alin.(2) din Constituţie şi a decis că  Legea pentru modificarea şi completarea Legii nr.3/2000 privind organizarea şi desfăşurarea referendumului, este neconstituţională .
         Obiectul controlului  de constituţionalitate, astfel cum a fost formulat, îl constituie Legea pentru modificarea şi completarea Legii nr.3/2000 privind organizarea şi desfăşurarea referendumului, în ansamblul său, precum şi, în special, art.5 alin.(2), (4), (5) şi (6), art.10 şi art.12 alin.(1) din aceasta. În realitate, legea supusă controlului de constituţionalitate cuprinde un articol unic, iar prevederile enunţate ca fiind criticate sunt cuprinse la pct.2, 3, 5 şi 6  din aceasta. Curtea Constituţională a reţinut că legea în ansamblu său, precum  şi textele din lege  menţionate  încalcă, în ordinea invocării lor, prevederile constituţionale ale art.2 alin.(1), art.90, art.95 alin.(3), art.81 alin.(1)-(3), art.99, art.15 alin.(2) şi art.77 alin.(2). De asemenea, Curtea Constituţională a constatat că susţineri de neconstituţionalitate au mai fost formulate cu privire la art. art.5 alin.(2) şi (4) şi art.10 din Legea de modificare şi completare a Legii nr.3/2000, care au făcut obiectul Deciziei Curţii Constituţionale nr.147 din 21 februarie 2007, publicată în Monitorul Oficial, Partea I, nr.162 din 7 martie 2007, prin care  s-a constatat neconstituţionalitatea acestora. 
           În urma examinării Deciziei Curţii Constituţionale  nr.355 din 4 aprilie 2007 şi a opiniilor exprimate de membrii Comisiei se constată următoarele:
          1. - în raport de dispoziţiile art.77 alin.(2) din Constituţia României, republicată, invocate în cuprinsul Deciziei Curţii Constituţionale susumenţionate, prevederile art.5 alin.(2), (5) şi (6), art.10 şi art.12 alin.(1) din Legea pentru modificarea şi completarea Legii nr.3/2000 privind organizarea şi desfăşurarea referendumului, sunt neconstituţionale;
         2.  - prin eliminarea  modificărilor şi completărilor aduse prin noile texte faţă de cele din legea trimisă la reexaminare de către Preşedintele României, se înlătură criticile de neconstituţionalitate aduse de Curtea Constituţională asupra legii în ansamblu. Cât privesc celelalte articole criticate, Comisia constată că acestea sunt neconstituţionale şi pot fi eliminate, cu excepţia art.5 alin.(4) din legea în forma iniţială, trimisă la promulgare, care se propune a fi reformulat astfel încât să fie pus de acord cu prevederile Constituţiei.
           3.–  pentru a se pune de acord prevederile Legii pentru modificarea şi completarea Legii nr.3/2000 privind organizarea şi desfăşurarea referendumului  cu Decizia Curţii Constituţionale nr.355/2007 şi dispoziţiile constituţionale învocate în cuprinsul acesteia, art.5 alin.(4) din legea susmenţionată, care a existat în forma iniţială a legii trimisă la promulgare, alineat ce va deveni alin.(3) prin renumerotare, urmează a fi modificat printr-o iniţiativă legislativă.
                       La şedinţă au fost prezenţi 15 deputaţi  din cei  27 de  membri ai  Comisiei juridice, de disciplină şi imunităţi.     
 

 Faţă de cele menţionate mai sus şi pentru punerea de acord a prevederilor art.5 alin.(4) din Legea pentru modificarea şi completarea Legii nr.3/2000 privind organizarea şi desfăşurarea referendumului cu Decizia Curţii Constituţionale nr.355 din 4 aprilie 2007,  membrii Comisiei juridice, de disciplină şi imunităţi au hotărât, cu majoritate de voturi (3 voturi împotrivă), să propună plenului Camerei Deputaţilor, adoptarea unei propuneri legislative de modificare a dispoziţiilor art.5 alin.(4) din Legea pentru modificarea şi completarea Legii nr.3/2000 privind organizarea şi desfăşurarea referendumului. Textul acestei propuneri legislative, iniţiat de domnul deputat Eugen Nicolicea,  a fost însuşit  de Comisia juridică, de disciplină şi imunităţi astfel cum este redat în anexa la prezentul Raport.
                   În raport de obiectul şi conţinutul său, legea are caracter de lege organică. 
                           PREŞEDINTE,
SECRETAR,
                                 Sergiu Andon                            George Băeşu
    Consilier 
      Dr.Corneliu Manda

                                                         ANEXA
 la   Raportul nr.Pl.x.669/2006/2007 din 25 septembrie 2007,  asupra   reexaminării  Legii pentru modificarea şi completarea Legii nr.3/2000 privind organizarea şi desfăşurarea referendumului, ca urmare a Deciziei Curţii Constituţionale nr.355 din 4 aprilie 2007, publicată în Monitorul Oficial al României, Partea I, Nr.318/11 mai 2007
                                                       Lege
                   pentru modificarea alin. (4) al art. 5  din Legea   pentru 
            modificarea şi completarea Legii nr.3/2000 privind organizarea 

                              şi desfăşurarea referendumului                                        
Parlamentul României adoptă prezenta lege:

Articol unic. – Alin. (4) al art. 5  din Legea pentru modificarea şi completarea Legii nr.3/2000 privind organizarea şi desfăşurarea referendumuluiu,  se modifică şi va avea următorul cuprins:

„Art.5. - (4)  Pentru a nu se influenţa în nici un fel rezultatul referendumului, alegerile prezidenţiale, parlamentare ori cele pentru Parlamentul European  nu pot avea loc la aceeaşi dată cu referendumul.” 
            Această lege a fost adoptată de Parlamentul României cu respectarea prevederilor art.75 şi ale art.76 alin.(1) din Constituţia României,republicată. 
      Preşedintele Camerei Deputaţilor                Preşedintele Senatului
              Bogdan OLTEANU                                    Nicolae VACAROIU
Bucureşti……..

